open-index/open-wikipedia-markdown huggingface dataset:
שאנדור גרדוש

**שאנדור גרדוש** (במקור **גרוסמן**, בהונגרית: **Gárdos Sándor**; שאטוראליאויהיי, 8 בספטמבר 1892 – סגד, 11 במאי 1947) היה סופר, עיתונאי יהודי-הונגרי.

## קורות חיים
שאנדור גרוסמן נולד במשפחה יהודית כבנם של מור גרוסמן ושל אתלקה ויינברגר. הוא סיים את לימודיו בעיר הולדתו (1912) וניגש לשתי בחינות משפטים בסיסיות בבודפשט. כבר בעיר הולדתו ערך עיתון סטודנטים בשם Tentamen. משנת 1913 היה עיתונאי ועובד מערכת "העיתון ההונגרי" (Magyar Hírlap) בבודפשט. ב-3 בספטמבר 1917, בבודפשט, נשא לאישה את אירן, בתם של פלוריאן קורדי ושל תרזיה נמט. הוא השתתף בקרבות מלחמת העולם הראשונה בחזית איטליה כקצין מילואים ונאלץ להגר מהונגריה בגלל תפקידו בצבא האדום ההונגרי בתקופת הרפובליקה הסובייטית ההונגרית.

תחילה ערך עיתון בשפה ההונגרית באוז'הורוד. לאחר מכן השתקע ברומניה ב-1923. הוא ערך עיתונים בסאטו מארה ובסיגט והיה במקביל גם כתב של "ידיעון ארד" (Aradi Közlöny), כתב סיפורים קצרים, ערך את "עיתון טימישוארה" (Temesvári Hírlap) והיה חבר במערכת עיתוני בראשוב. מאמצע שנות ה-30 של המאה ה-20, מאמרי ה"צבע" האירוניים שלו בימי ראשון עודדו פיתוח של דעת קהל דמוקרטית. לאחר הפסקת הופעת העיתון בבראשוב (1940) השתתף בבודפשט, בתנועת ההתנגדות הקטנה האנטי פשיסטית. כך הוא גם הצליח לשרוד את השואה. בתום מלחמת העולם השנייה משנת 1945 ועד מותו היה העורך הראשי של היומון בעיר סגד בשם "דרום הונגריה".

## ספרו
* פסולת נייר (סאטירות, הומור, שירים, סיגט, 1925).

## לקריאה נוספת
* Romániai magyar irodalmi lexikon: Szépirodalom, közírás, tudományos irodalom, művelődés II. (G–Ke). Főszerk. Balogh Edgár. Bukarest: Kriterion. 1991.  
* שאנדור גרדוש, באתר Arcanum
* שאנדור גרדוש, ב-peoplepill.com
* שאנדור גרדוש הלך לעולמו. "אור", 18 במאי 1947
* אדגר באלוג: פניני עץ וכדור רובה. אוי אלט (עיתון הקהילה היהודית בהונגריה), 12 בדצמבר 1978.

## הערות שוליים

קטגוריה:עיתונאים יהודים הונגרים
קטגוריה:סופרים יהודים הונגרים
קטגוריה:מהגרים מהונגריה
קטגוריה:עורכי עיתונים יהודים הונגרים
קטגוריה:ניצולי השואה: הונגריה
קטגוריה:יהודים בצבא האוסטרו-הונגרי במלחמת העולם הראשונה
קטגוריה:שאטוראליאויהיי: אישים
קטגוריה:הונגרים שנולדו ב-1892
קטגוריה:הונגרים שנפטרו ב-1947
ערכת עזרה ראשונה

220px|ממוזער|ערכת עזרה ראשונה
**ערכת עזרה ראשונה** היא אוסף של ציוד המשמש למתן טיפול רפואי ראשוני הנמצאת לרוב בקופסה או מזוודה. תכולת ערכת העזרה הראשונה צפויה להשתנות בהתאם לייעוד השימוש בו - לשימוש ביתי, לרכב, למשרד, לטיול, וכו'. במדינות רבות ישנם תקנים המוסדרים על פי חוק לפיהם חייבים לשאת ערכות עזרה ראשונה במכונית ובמקומות העבודה.

דוגמאות לכלים ומוצרים הכלולים ברוב המקרים בערכות עזרה ראשונה פשוטות יותר:

* אמצעים לעצירת דימומים וטיפול בפצעים - פדי גאזה, תחבושות, פלסטרים, חוסמי עורקים.
* חומרי חיטוי (כגון סביעור, כוהל או מי חמצן)
* מיקרופור
* מד חום
* כפפות חד פעמיות
* משככי כאבים
* כדורי כותנה
* תחבושת לכוויות (דוגמת ברנשילד)
* מספריים
* פינצטה

## קישורים חיצוניים

קטגוריה:עזרה ראשונה
קטגוריה:ציוד רפואי
קטגוריה:ציוד מחנאות
עזרה ראשונה
ויסקונסין דלס

**ויסקונסין דלס** (באנגלית: **Wisconsin Dells**) היא עיירת נופש במרכז מדינת ויסקונסין שבארצות הברית. נכון ל-2010 מנתה אוכלוסיית היישוב 2,678 תושבים.

ויסקונסין דלס היא אחד מיעדי הנופש הפופולריים ביותר באזור המערב התיכון אליו מגיעים בסביבות 3 מיליון מבקרים מדי שנה, ואשר ידוע בעיקר בשל מגוון פארקי המים הנמצאים בו.

בתחום היישוב ישנם 18 פארקי מים מקורים ו-3 פארקי מים לא מקורים. ויסקונסין דלס מכילה בין היתר את פארק המים הלא מקורה הגדול ביותר בארצות הברית (המכונה "Noah's Ark" ), שהוא גם פארק המים הגדול ביותר בארצות הברית. אטרקציות בולטות נוספות בוויסקונסין דלס כוללות מגרשי גולף, מיני גולף, מסלולי קארטינג, ספורט מים, רכיבה על סוסים, מופע הפעלולים של טומי בארטלט  ועוד. אפשרויות הלינה בוויסקונסין דלס כוללות בין היתר אפשרויות זולות יותר כגון מוטלים חסכוניים, וחניונים לקרוואנים, וכמו גם אפשרויות יוקרתיות יותר כגון אתרי נופש ראוותניים.

## קישורים חיצוניים

* 
* 

קטגוריה:ויסקונסין: ערים
קטגוריה:יישובים שהוקמו ב-1857
גבי קיקי

**גבי ז'וניור קיקי** (בצרפתית: **Gaby Junior Kiki**; נולד ב-15 בפברואר 1995 ביאונדה שבקמרון) הוא כדורגלן קמרוני המשחק בעמדת הבלם בקבוצת אקטובה  מליגת העל הקזחית.

## קריירת מועדונים
קיקי החל את הקריירה המקצוענית שלו באדינג ספורט מליגת העל הקזחית.

ב-31 ביולי 2017 חתם בדנייפר מוהילב מליגת העל הבלארוסית, במדיה ערך 35 הופעות ליגה. ב-2 ביולי 2018 חתם בדינמו ברסט, גם היא מליגת העל הבלארוסית, במדיה ערך 58 הופעות ליגה והבקיע ארבעה שערים.

ב-25 בינואר 2021 חתם ברוך ברסט מליגת העל הבלארוסית.

ב-26 בינואר 2022 חתם בשריף טירספול.

ב-23 בינואר 2024 חתם באקטובה הקזחית.

## קישורים חיצוניים

קטגוריה:כדורגלנים קמרונים
קטגוריה:בלמי כדורגל קמרונים
קטגוריה:יאונדה: כדורגלנים
קטגוריה:כדורגלני דנייפר מוהילב
קטגוריה:כדורגלני דינמו ברסט
קטגוריה:כדורגלני שריף טירספול
קטגוריה:כדורגלני אקטובה
קטגוריה:ספורטאים זרים בבלארוס
קטגוריה:ספורטאים זרים במולדובה
קטגוריה:קמרונים שנולדו ב-1995
סמסונג גלקסי A41

**סמסונג גלקסי A41** (באנגלית: **Samsung Galaxy A41**) הוא טלפון חכם מבוסס אנדרואיד, המיוצר על ידי סמסונג אלקטרוניקה, כחלק מסדרת A של סמסונג גלקסי. על ייצורו הוכרז ב-18 במרץ 2020, וב-22 במאי אותה שנה החל להיות משווק לציבור. הוא יורשו של סמסונג גלקסי A40.

## מפרט
### חומרה
המכשיר מצויד במסך מסוג סופר AMOLED בגודל 6.1 אינץ' וברזולוציית 2400×1080 פיקסלים, ביחס רוחב-גובה של 20:9.

המכשיר מופעל על ידי מעבד בעל שמונה ליבות, כאשר 2 מהן פועלות בתדר עבודה של 2.0 ג'יגה הרץ, וה-6 הנותרות פועלות בתדר עבודה של 1.7 ג'יגה הרץ. במכשיר ישנה מערכת על שבב מדגם Helio P65 מתוצרת מדיאטק. למכשיר אחסון פנימי בנפח 64 ג'יגה בייט, שניתן להרחיבו באמצעות כרטיס microSDXC עד ל-512 ג'יגה בייט, וזיכרון RAM בנפח 4 ג'יגה בייט. המכשיר מצויד בכרטיס microSD וחריץ ננו SIM כפול עם תמיכה ב-VolTE. כמו כן, המכשיר מופעל על ידי סוללה בקיבולת 3500 מיליאמפר-שעה, במתח טעינה מהירה בת 15 וואט. המכשיר מצויד בטביעת אצבע אופטית.

#### מצלמה
המכשיר מצויד במערך בעל שלושה מצלמות אחוריות, ומצלמה אחת קדמית, הכולל: עדשה רחבה ברזולוציה 48 מגה פיקסל, יחד עם חיישן משני ברזולוציה 8 מגה פיקסל בשדה ראייה של 123 מעלות; עדשת UltraWide עם חיישן עומק ברזולוציית 5 מגה פיקסל לאיסוף עומק; חתך מסך בצורת U המכיל חיישן ברזולוציה 25 מגה פיקסל עבור המצלמה הקדמית. מערך המצלמות מסוגלות להקליט וידאו באיכות 1080p ובמהירות של 30 פריימים לשנייה.

### תוכנה
המכשיר הושק כשמותקנת עליו מערכת ההפעלה אנדרואיד 10 בממשק המותאם של סמסונג - One UI 2.1. המכשיר תומך בתשלומי NFC ללא מגע דרך סמסונג פיי ואפליקציות תשלום שונות אחרות שניתן להתקין בנפרד.

המכשיר מותקן בהטבות התוכנה של סמסונג כגון: Edge Screen, ו-Edge Lighting. הטלפון תוכנת להיות כשיר לשני שדרוגי אנדרואיד גדולים.

## קישורים חיצוניים

* 

## הערות שוליים

קטגוריה:טלפונים סלולריים של סמסונג
קטגוריה:מכשירי אנדרואיד
A41
קטגוריה:מכשירים שהושקו ב-2020
צפעון דקל ג'ויפרו

**צפעון דקל ג'ויפרו** (שם מדעי: *Bothriechis guifarroi*) הוא מין של נחש ארסי מהסוג צפעון דקל המצוי רק ביערות הונדורס. נחש זה התגלה ב-2010 בפארק השימור טקסיגואט (Texiguat Wildlife Refuge) שבאטלנטידה, צפון הונדורס ותואר ב-2013. הוא קרוי על שם פעיל הסביבה ההונדורי מריו ג'ויפרו (Mario Guifarro), אשר נרצח בידי טרוריסטים ב-2007 במזרח הונדורס.

מעריכים שהוא התפצל בזמן האחרון ממיני צפעון דקל דומים כמו *Bothriechis lateralis* ו-*Bothriechis nigroviridis*, החיים במספר הרים בקוסטה ריקה ופנמה. הנחש חי ביער עננים בגובה 1,050 עד 1,450 מ' והוא פעיל יום.

בדומה למרבית הצפעונים הוא בעל קשקשים ירוקים בהירים בעלי רצועות בולטות, בטן צהובה וראש רחב יחסית. הוא בעל ראייה טובה ומסוגל לזקוף את ראשו כדי לחפש טרף או אויבים. האורך בו נמדד פרט בוגר הוא 734 מ"מ.

לא ידוע על מצב שימורו של נחש זה אך מאחר שהוא ידוע רק מתגליות בודדות בהונדורס הוא נאסר לגידול או לציד.

## קישורים חיצוניים

קטגוריה:בעלי חיים שתוארו ב-2013
קטגוריה:הונדורס: זוחלים
קטגוריה:צפעוני גומה
תסמונת פיטר פן

[ממוזער|שמאל|איור של פיטר פן משחק, מתוך הספר [פיטר וונדי]]
**תסמונת פיטר פן** היא מטפורה המבוססת על המושג של אדם שאינו מתבגר, אלא נותר לכוד בילדות.

מקורו של המושג הוא מהפסיכולוגיה הפופולרית, וזו אינה מחלת נפש המוכרת למדע. התסמונת אינה מוכרת על ידי ארגון הבריאות העולמי ולא מופיעה במדריך לאבחון וסטטיסטיקה של הפרעות נפשיות.

הביטוי משמש גם לתיאור חברות שנמנעות מטכנולוגיות מתקדמות ונשארות קטנות.

קרל גוסטב יונג, מייסד הפסיכולוגיה האנליטית, טבע את המונח "puer aeternus", ששימש לתיאור אדם מבוגר שחייו הרגשיים נותרו ברמה של מתבגר.

בשנת 1983 כתב הפסיכואנליטיקאי דוקטור דן קיילי את הספר "The Peter Pan Syndrome: Men Who Have Never Grown Up". בספר טבע קיילי את המינוח "תסמונת פיטר פן", וכתב שלרבים מהנערים הבעייתיים בהם טיפל היו בעיות בגדילה ובקבלת אחריות כמבוגרים. ספרו הפך לרב-מכר, וגרר שפע של ספרים נוספים בנושא.

אחד האנשים המפורסמים שחוו את תסמונת פיטר פן היה מייקל ג'קסון, שהצהיר כי הוא פיטר פן בליבו. לאחוזתו הוא קרא "חוות נוורלנד", על שם האי בו חי פיטר פן, והיא הייתה מלאה במתקני שעשועים שונים לילדים. הוא אמר שזו הדרך שלו לחוות את הילדות שמעולם לא הייתה לו.

## קישורים חיצוניים

## הערות שוליים

קטגוריה:פסיכולוגיה אנליטית
קטגוריה:פסיכולוגיה פופולרית
קטגוריה:תסביכים
מלחמות הקנאביס - סיפורים על ייסורים ותקווה

**מלחמות הקנאביס - סיפורים על ייסורים ותקווה** הוא ספר שכתב תום וגנר. הספר שיצא לאור בשנת 2021 מביא את סיפורם של מטופלים בקנאביס רפואי ושל אישים העוסקים בתחום.

באוגוסט 2022 יצא הספר לאור גם באנגלית. המהדורה האנגלית של הספר הייתה לרב מכר וזכתה בשנת 2022 במדליית הזהב במסגרת ה-Global books awards בקטגוריית 'בריאות, כושר ודיאטה'.

## רקע
הספר נכתב על ידי תום וגנר, העוסק ביחסי ציבור וייעוץ אסטרטגי. וגנר נחשף אל תחום הקנאביס הרפואי בעקבות מחלת הסרטן של אביו וניסיונו להקל על סבל אביו באמצעי זה. בספר מביא וגנר את סיפוריהם האישיים של מטופלים בקנאביס רפואי, מטפלים ואנשי מקצוע וקשיי ההתמודדות עם רשויות כגון משרד הבריאות ומשטרת ישראל, ביחס לנושא הקנאביס הרפואי, בעקבות מדיניות הקנאביס הנהוגה בישראל.

בין האישים שעדויותיהם מובאות בספר: ניר יופטרו ("המלאך"), שנקטו נגדו הליכים פליליים בעקבות סיועו בהתנדבות לחולים בהפקת "שמן ריק סימפסון"; אביגיל דר, אם לילד אוטיסט שנאלצה להבריח קנאביס רפואי מחו"ל לצורך טיפול בבנה; נסים קריספיל, חוקר צמחים שנידון למאסר לאחר שערך מחקר לא מורשה בטיפול באמצעות קנאביס רפואי בקרב חולי סרטן; גיא לרר; וגדי וילצ'רסקי.

## קישורים חיצוניים
* 
* 

## הערות שוליים

קטגוריה:קנאביס
קטגוריה:ספרי 2021
פרס נער הזהב

**פרס נער הזהב** (באנגלית: **Golden Boy award**) הוא פרס שניתן על ידי עיתונאי ספורט לכדורגלן הצעיר הטוב ביותר באופ"א במהלך השנה הקלנדרית החולפת. כל המועמדים חייבים להיות מתחת לגיל 21 ולשחק באחת מהליגות הראשונות באירופה.

## היסטוריה
הפרס ניתן לראשונה על ידי העיתון "טוטוספורט"
האיטלקי בשנת 2003.

כיום משתתפים בהליך הבחירה גם ה"בילד" (גרמניה), ה"בליק" (שווייץ), "א בולה" (פורטוגל), ה"ל'אקיפ" (צרפת), "פראנס פוטבול" (צרפת), ה"מארקה" (ספרד), ה"מונדו דפורטיבו" (ספרד), "Ta Nea" (יוון), ה"ספורט אקספרס" (רוסיה), ה"דה טלגרף" (הולנד) ו"הטיימס" (בריטניה).

## זוכים

### זכיות לפי מדינה

### זכיות לפי מועדון
שנה **מודגשת** פירושה כי המועדון חלק את הזכייה באותה שנה עם מועדון נוסף.

### זכיות לפי עמדה

## ראו גם
* פרס קופה

## קישורים חיצוניים

* 

## הערות שוליים

נער
נער
נער
הירדן (נורווגיה)

[ממוזער|[וידקון קוויזלינג סוקר מסדר של אנשי הירדן]]
**הירדן** (בנורווגית: **Hirden**) הוא שמה של מיליציה צבאית למחצה, אשר שימשה כזרוע הצבאית של מפלגת נאשונל סמלינג בנורווגיה בשנות מלחמת העולם השנייה. הארגון נבנה על פי המודל של האס אס בגרמניה הנאצית.

## היסטוריה
ב-1933 הקים וידקון קוויזלינג בנורווגיה את המפלגה הפשיסטית נאשונל סמלינג. כבר מימיה הראשונים, התעמתו אנשי המפלגה רבות עם אנשי מפלגות השמאל והקומוניסטים, שנהגו לפוצץ את הכנסים שלהם ולהפריע לנאומים שלהם. לפיכך, החליט קוויזלינג להקים עבור המפלגה מיליציה צבאית למחצה על פי המודל של האס אס בגרמניה. אנשי המיליציה לבשו מדים מיוחדים, ושמרו בכנסי המפלגה. המיליציה שימשה גם כיחידת אבטחה אישית עבור קוויזלינג, ולפיכך קיבלה את השם "הירדן" - בימי הביניים, כונו בנורווגיה שומרי ראשו של המלך בשם "הירד".

ב-9 באפריל 1940 פלשה גרמניה הנאצית לנורווגיה. הפלישה זכתה מלכתחילה לתמיכה מלאה של אנשי נאשונל סמלינג, ובמיוחד של קוויזלינג עצמו שקיווה שהגרמנים ימנו אותו כראש ממשלת נורווגיה. לאכזבתו, בשנתיים הראשונות לכיבוש בחרו הגרמנים להטיל על נורווגיה משטר כיבוש צבאי מלא. אולם למרות זאת, אנשי נאשונל סמלינג קיבלו השפעה רבה על הנעשה בארץ. אנשי ההירדן עבדו בשיתוף פעולה הדוק עם האס אס, וסייעו בלכידתם של אנשי מחתרת נורווגים. ב-1941 הפך השירות בהירדן לחובה עבור כל הגברים חברי המפלגה. הייתה תוכנית להרחיב את השירות גם לנשים, אולם היא לא יושמה.

ב-20 בפברואר 1942 הקימו הגרמנים בנורווגיה ממשלת בובות בראשות קוויזלינג. מיד לאחר מכן החל קוויזלינג במאמצים להפוך את ההירדן לצבא הרשמי של נורווגיה. במסגרת מאמצים אלו הוקמה עבור ההירדן זרוע ימית (הירדמרין) וזרוע אווירית (הירדן פלייקורפוס). לאנשי ההירדן ניתנו סמכויות נרחבות בכל רחבי המדינה, והותר להם לקחת אנשים למעצר ולהפעיל אלימות על פי שיקול דעתם וללא תיאום עם המשטרה הנורווגית. עם זאת, ההתנדבות לשרת בהירדן הייתה דלה יחסית. בשיאו הוא כלל רק 8,500 חיילים. למרות זאת, נורווגים רבים כן בחרו לשרת את השלטון הגרמני בדרכים אחרות. בין אם בהתגייסות ישירה לאס אס או בהתנדבות לשרת כשומרים במחנות, או כלוחמים במסגרת הלגיון הנורווגי.

## ראו גם
* נורווגיה במלחמת העולם השנייה

## קישורים חיצוניים

* Norsk krigsleksikon om Hirden
* Hirdopplæringa under 2. verdskrig (nedlastbart dokument)
* Unghirdmarinen under 2. verdskrig (nedlastbart dokument)
* Jentehirda 1940–1945 (nedlastbart dokument)
* Dom mot Kvinnehirdmedlem
* Søk i stor bilde- og filmdatabase med søkeordet %hird% i rubrikken «tekstsøk»
* Norwegian camp guards shocked SS with brutality

קטגוריה:נורווגיה במלחמת העולם השנייה
קטגוריה:ארגונים משתפי פעולה עם הנאצים
ויליאם מדיל

**ויליאם מדיל** (באנגלית: **William Medill**; ) היה פוליטיקאי אמריקאי מאוהיו, איש המפלגה הדמוקרטית, שכיהן כמושל אוהיו ה-23 בשנים 1853–1856.
## ראשית חייו
ויליאם מדיל נולד במחוז ניוקאסל שבדלאוור כבנם של ויליאם ואיזבלה מדיל, שהיגרו מאירלנד ובבעלותם הייתה חווה. הוא למד באקדמיית ניוארק, שבהמשך הייתה לאוניברסיטת דלאוור וסיים את לימודיו ב-1825. לאחר סיום לימודיו הוא למד משפטים בקריאה עצמית וב-1830 התקבל ללשכת עורכי הדין של דלאוור. באותה שנה עבר מדיל לאוהיו וב-1832 התקבל ללשכת עורכי הדין שלה.
## קריירה
בשנים 1835–1838 כיהן מדיל כחבר בית הנבחרים של אוהיו, כשבשנים 1836–1837 הוא כיהן כיושב ראש הבית. ב-1838 הוא נבחר לבית הנבחרים של ארצות הברית, וכיהן בו שתי תקופות כהונה בשנים 1839–1843. בבחירות לתקופת כהונה שלישית ב-1842 הוא נוצח. בתקופת כהונתו בבית הנבחרים הוא נודע כמי שדיבר נגד מוסד הבנק הלאומי של ארצות הברית. לאחר תקופה קצרה בה הוא שימש כעוזר שני של המנהל הכללי של דואר ארצות הברית, הוא מונה על ידי הנשיא ג'יימס פולק כנציב לענייני האינדיאנים. בתקופה בה הוא כיהן בתפקיד זה רכש מדיל מוניטין כמנהל בעל מודעות לרפורמות בטיפול באינדיאנים בארצות הברית. באותה תקופה ארגנה הממשלה הפדרלית מחדש את הלשכה לענייני אינדיאנים והעבירה אותה מאחריותה של מחלקת המלחמה לאחריותה של מחלקת הפנים. ב-1850 שב מדיל לאוהיו כדי לשמש כנשיא ועידת החוקה של 1850–1851. בוועידה התקבלה חוקה חדשה למדינה, שבמסגרתה נוצר תפקיד סגן מושל המדינה בפעם הראשונה בתולדותיה. באותה שנה נבחר מדיל כסגן המושל הראשון של אוהיו. הוא הושבע לתפקידו ב-1852, וכיהן עד להתפטרותו של המושל רובן ווד ב-13 ביולי 1853 שמונה כקונסול בצ'ילה. בבחירות שהתקיימו באותה שנה הוא נבחר לכהונה נוספת כמושל בזכות עצמו. בעת כהונתו כמושל החזיקה המפלגה הדמוקרטית ברוב בשני בתי המחוקקים של המדינה שתמך במדיל. הוא הציע שהמדינה תפריט את כל התעלות, הכבישים ושאר דרכי התחבורה במדינה. המלצות אלו לא יושמו במהלך כהונתו כמושל. בבחירות של 1855 לכהונה מלאה נוספת הוא נוצח על ידי מתנגד העבדות סלמון צ'ייס, שייצג את המפלגה הרפובליקנית שהוקמה אז. בשנים 1857–1861 הוא שימש כמבקר הראשון של מחלקת האוצר של ארצות הברית.

כאשר שב מדיל לאוהיו, פרצה מלחמת האזרחים. הוא התנגד למלחמה. מבחינה פוליטית הוא זיהה אז את עצמו עם הדמוקרטים שוחרי השלום, אך לא תמך במועמד מפלגתו למשרת מושל אוהיו בבחירות של 1863 קלמנט וולנדיגהאם. בריאותו שהתדרדרה מנעה ממדיל לקחת חלק פעיל בפוליטיקה לאחר שנה זו.
## מותו
ויליאם מדיל נפטר בלנקסטר שבאוהיו ב-2 בספטמבר 1865. הוא נטמן בבית הקברות אלמווד שבעיר. מדיל מעולם לא נשא אישה ואחיינו ירש את רכושו.

## קישורים חיצוניים

* 
* ויליאם מדיל באתר The Political Graveyard 
* 

## הערות שוליים

קטגוריה:אמריקאים ילידי דלאוור
קטגוריה:מושלי אוהיו
קטגוריה:מושלי מדינות ארצות הברית מהמפלגה הדמוקרטית
קטגוריה:סגני מושלי אוהיו
קטגוריה:חברי בית הנבחרים של ארצות הברית מאוהיו
קטגוריה:חברי בית הנבחרים של ארצות הברית מטעם המפלגה הדמוקרטית
קטגוריה:חברי האספה הכללית של אוהיו
קטגוריה:בוגרי אוניברסיטת דלאוור
קטגוריה:עורכי דין אמריקאים במאה ה-19
קטגוריה:אמריקאים שנולדו ב-1802
קטגוריה:אמריקאים שנפטרו ב-1865
אנריקה הולך לאכול

**אנריקה הולך לאכול** היא סדרת הנפשה ישראלית לפעוטות בגילאי 1–3. הסדרה עוקבת אחרי אנריקה, חתול חובש סומבררו, שבכל פרק הולך לאכול במסעדה של חורחה, אך במנה אותה הוא מזמין תמיד חסר מרכיב מרכזי ואנריקה הולך בעצמו למצוא את המרכיב. בישראל משודרת הסדרה בערוץ בייבי. בארצות דוברות אנגלית מכונה הסדרה בשם **Hungry Henry**.

## עלילה
כל פרק נפתח בהגעתו של אנריקה למסעדה, שם הוא פוגש את חורחה, אנריקה מתיישב ומעלעל בתפריט של המסעדה. במנה אותה הוא מזמין תמיד חסר מרכיב. חורחה מתנצל ומציע לאנריקה מנה אחרת, אך אנריקה שרוצה לאכול רק את אותה המנה מתנדב ללכת בעצמו למצוא את המרכיב. בתחילה הוא הולך אל המרכול שם עובדת גבריאלה החנוונית, אך תמיד המרכיב לא יימצא שם. גבריאלה שולחת את אנריקה אל השוק, שם עובד גרסייה, אבל גם בדוכן של גרסייה המרכיב לא יימצא. גרסייה ישלח את אנריקה אל השדה, מטע או בית האריזה, שם יקבל אנריקה את המרכיב מידיה של איזבלה, יחזור אל המסעדה ואז חורחה יכין לו את המנה שרצה.

## דמויות
* **אנריקה** - חתול גיבור הסדרה
* **חורחה** - השף של המסעדה.
* **גבריאלה** - חנוונית במרכול.
* **גרסייה** - רוכל בשוק, בחלק מהפרקים הוא נהג משאית.
* **איזבלה** - בעלת עסק אחר בכל פרק כמו לולנית או בעלת מטע פרי.

## קישורים חיצוניים
* 

* 
* 
* Hungry Henry, באתר BabyTV Wiki

קטגוריה:סדרות טלוויזיה ישראליות לילדים
קטגוריה:סדרות הנפשה ישראליות
קטגוריה:סדרות טלוויזיה ישראליות שעלו לשידור בשנת 2008
קטגוריה:ערוץ בייבי: סדרות
הלגיון הנורווגי

**הלגיון הנורווגי** (בנורווגית: **Den Norske Legion**; בגרמנית: **Freiwilligen-Legion Norwegen**) הייתה יחידה מיוחדת בוואפן אס אס אשר הורכבה ממתנדבים מנורווגיה.

## היסטוריה
הגרמנים החלו לעבוד על הקמת יחידה נורווגית בתוך האס אס מיד לאחר סיום המערכה בנורווגיה ב-1940. הגרמנים תכננו להקים יחידה בת 30,000 איש, ולשם כך הפיצו ברחבי נורווגיה תעמולה בה הבטיחו שהיחידה תהיה בפיקוד נורווגי, עם מדים נורווגיים, ושפת פיקוד נורווגית. הגרמנים הבטיחו להשתמש ביחידה כדי לסייע לשכנתה וידידתה הקרובה של נורווגיה - פינלנד, שבאותה עת הייתה שקועה במלחמת ההמשך מול ברית המועצות. אולם עד סוף 1941 נרשמו רק 1,900 אזרחים נורווגים לשירות באס אס.

מרבית המתנדבים עברו אימון צבאי בגרמניה, והשאר התאמנו בבית ספר צבאי מיוחד שהוקם למטרה זו בהולמסטרנד. הגרמנים הפרו את כל הבטחותיהם למתנדבים הנורווגים. הם העניקו להם מדי אס אס, והחילו עליהם את החוק הצבאי הגרמני. ההנחה היחידה שהתירו להם הייתה להחליף את סמל האס אס במדיהם בסמל נורווגיה. במקום לשלוח אותם לפינלנד כפי שהובטח להם, נשלחו הנורווגים לחזית המזרחית.

הלגיון הנורווגי הוכפף תחת בריגדת האס אס ה-2, ונלחם במהלך המצור על לנינגרד. ביצועי הלגיון היו גרועים, ועד סוף 1942 הוא איבד 180 אנשים. בתחילת 1943 הוציאו הגרמנים את הלגיון מהחזית, ושלחו אותו לתקופת התרעננות בבוואריה. לנורווגים ניתנה אפשרות לחזור לביתם, ורובם בחרו לעשות זאת. רק 300 בחרו להאריך את חוזה השירות שלהם באס אס, והם היוו את הבסיס לרגימנט הפאנצרגרנדיר אס אס ה-23 (נורווגיה) אשר היה חלק מדיוויזיית הפאנצרגרנדיר אס אס ה-11. חיילים אלו המשיכו להילחם עם הגרמנים עד הסוף המר. הם השתתפו בהצטיינות בקרב על ברלין, ולאחריו נפלו אלו מהם ששרדו, בשבי הסובייטי.

## מפקדים
* שטנורמבנפיהרר פין קיילסטרופ (29 ביוני 1941 – 1 בדצמבר 1941)
* שטורמבנפיהרר יורגן באקה (1 בדצמבר 1941 – 15 בדצמבר 1941)
* אובר-שטורמבנפיהרר אוליבר קביסט (15 בדצמבר 1941 – מרץ 1943)

## קישורים חיצוניים

* Den norske legionen i Filmavisa, 4. aug. 1941. Frå 3m4s.
* Omtale av «Den norske legionen» på NorgesLexi
* «Den norske legionen» på waffen-ss.no
* Foredrag av Sverre Kjelstrup, skipinga av den norske legionen, og dens innsats
* Nasjonal Samling si årbok 1944 (organisasjon, aktivitetar, liste over falne osb.)

קטגוריה:יחידות מתנדבים זרות בוואפן אס אס
קטגוריה:נורווגיה במלחמת העולם השנייה
צדק צדק תרדוף

**צדק צדק תרדוף** היא סדרת תעודה ששודרה בערוץ כאן 11. הסדרה חושפת את הנעשה בבתי משפט קהילתיים. מקור השם הוא בקטע מ בספר דברים, פרק ט"ז.

## רקע
הסדרה חושפת את הנעשה בבתי משפט קהילתיים, ומתמקדת בשישה משתתפים בתוכנית מיוחדת, הנותנת הזדמנות נוספת לאזרחים בעלי עבר פלילי, לשנות כיוון מעולם הפשע ובכך אישומיהם יימחקו ותימנע כליאתם בבית סוהר.

בסדרה נכנסות המצלמות אל תוך הדיונים בבית המשפט, ומלווה את המשתתפים בתוכנית. 

## קישורים חיצוניים
* 
* 
* 

קטגוריה:סדרות טלוויזיה ישראליות
קטגוריה:סדרות טלוויזיה תיעודיות ישראליות
קטגוריה:סדרות טלוויזיה ישראליות שעלו לשידור בשנת 2021
קטגוריה:כאן 11: תוכניות וסדרות
פסגת וודן

**פסגת וודן** (באנגלית: **Wooden Peak**) היא פסגה בחצי האי סטרשר, בחוף גרהאם - החוף המערבי של ארץ גרהאם, בחצי האי האנטארקטי, שבאנטארקטיקה.

הפסגה ממוקמת 3.7 קילומטרים דרומית - מזרחית ללשון היבשה ראש בלק, שבחצי האי סטרשר.

שיא גובהה של הפסגה - 900 מטרים מעל פני הים, והיא הפסגה ה-4,712 בגובהה באנטארקטיקה.

## היסטוריה
### גילוי ומיפוי הפסגה

הפסגה מופתה לראשונה על ידי המשלחת הבריטית לארץ גרהם (BGLE), אשר חקרה את אנטארקטיקה בין השנים 1934–1937, בפיקודו של ג'ון רידוך ריימיל.

הפסגה מופתה בשנית בהתבסס על תצלומי אוויר שצולמו על ידי הסקר האווירי של שטחי חסות איי פוקלנד בעונת המחקר (הקיץ האנטארקטי) של 1956–1957

### מקור השם

שמה של הפסגה ניתן לה בשנת 1959, על ידי הוועדה המייעצת לשמות אנטארקטיים של בריטניה, בעקבות המיפוי המחודש שבוצע על ידי הסקר האווירי של שטחי חסות איי פוקלנד.

הפסגה נקראת על שמו של פרדריק אי. וודן (Frederick E. Wooden), סוקר מטעם משלחת סקר שטחי חסות איי פוקלנד, אשר יצאה מהאי דנקו בעונת המחקר (הקיץ האנטארקטי) של 1956, והמשלחת שיצאה מנקודת פרוספקט בעונת המחקר של 1957.

כמו כן וודן השתתף ביחידת הסקר ההידרוגרפי הבריטית (British Naval Hydrographic Survey Unit), אשר חקרה את אזור הפסגה בעונת המחקר 1957 – 1958.

## קישורים חיצוניים
* פסגת וודן באתר הסקר הגאולוגי של ארצות הברית
* פסגת וודן באתר הגאזט האנטארקטי המשווה SCAR של ממשלת אוסטרליה

## הערות שוליים

וודן
וודן
אלן סן-אוגן

**אלן מארי ז'וזף פאול לואי פרננד לפבר סן-אוגן** (בצרפתית: **Alain Marie Joseph Paul Louis Fernand Lefebvre Saint-Ogan**; 7 באוגוסט 1895 - 22 ביוני 1974) היה קומיקסאי, סופר ומאייר צרפתי. נחשב לאחר מהאבות המייסדים של הקומיקס הפרנקו-בלגי, ובפרט של אסכולת בריסל.
## ביוגרפיה
### ילדות ונעורים
אלן סן-אוגן נולד ב-7 באוגוסט 1895 בקולומב, פרבר של פריז שבצרפת, ליוזף לפבר סן-אוגן ולואיז נאטי. אביו היה סופר ועיתונאי. בשנת 1906 נסע סן-אוגן יחד עם אביו, שהתמנה לעורך הראשי של כתב העת *L'Etendard Egyptien*, לקהיר, והחל להתעניין בעיתונאות. בעידודו של אביו הוא אף הקים בגיל 12 מגזין דו-חודשי שצבר למעלה מאלפיים מנויים, כולל ארמאן פלייר, נשיא צרפת באותה העת. במקביל גילה סן-אוגן את כישרונו כמאייר, והציור הראשון שלו התפרסם בשנת 1913 ביומון *Le Matin*.

בשנת 1914 החל ללמוד באקדמיה לאמנות, אך לימודיו נקטעו כשגוייס לצבא הצרפתי עם פרוץ מלחמת העולם הראשונה. במהלך המלחמה פרסם קריקטורות וקומיקס מחתרתי.
### קריירה
לאחר המלחמה הצטרף סן-אוגן לאגודת הקריקטוריסטים הצרפתית והחל לאייר בשבועון *Le Dimanche Illustré* וביומון *L'Intransigeant*. הוא נחשב לקומיקסאי יוצא דופן משום שהיה בין הראשונים שהשתמשו בטכניקות מודרניות יותר, שמקורן בארצות הברית, כגון חלוקה למסגרות תמונה, שמירה על רצף תנועתי בין המסגרות ובעיקר שימוש בבועות דיבור.
שמאל|ממוזער|200px|עטיפת כתב העת ''Cadet-Revue'', בעריכתו ואיורו של סן-אוגן
בשנת 1925 החל לפסם את הקומיקס הידוע ביותר שלו, *[[Zig et Puce]]*, שעסק בשני נערים ואלקה חדת-מקור שעוברים הרפתקאות שונות במהלך נסיונותיהם הכושלים להגיע לאמריקה. בשנים 1920–1930 המשיך באיור ויצירת קומיקס לילדים. במהלך מלחמת העולם השנייה קהל היעד שלו הפך למבוגר יותר והוא החל לעסוק בקולנוע ובספרות. בנוסף הפך לבעל טור קבוע ברשת הרדיו הצרפתית RTL.

בשנת 1941 הפך סן-אוגן לעורך הראשי של מגזין הילדים *Benjamin*, וכן לעורך ולמאייר הראשי של כתב העת *Cadet-Revue*. בנוסף כתב כמה רומנים. בשנת 1950 עובדו סיפורי Zig et Puce לקולנוע ושודרו על ידי תחנת הרדיו הצרפתית France Inter.

### זיקנה ומוות
משנת 1963 ואילך הפסיק סן-אוגן לצייר את Zig et Puce, והזיכיון עבר לידיו של הקומיקסאי גרג , שהמשיך לפרסם את הקומיקס במגזין טינטין.

בשנת 1973 מונה סן-אוגן לנשיא הכבוד של פסטיבל הקומיקס הבינלאומי בטולוז. שנה לאחר מכן קיבל את תואר נשיא הכבוד של פסטיבל הקומיקס הבינלאומי באנגולם, אך היה זקן וחלש מכדי להגיע. שבועות מספר לאחר מכן, ב-22 ביוני 1974, הוא נפטר. פרסי הפסטיבל נקראו על שם אלפרד, האלקה מ-Zig et Puce, עד שנת 1988.

## קישורים חיצוניים
* ביוגרפיה של אלן סן אוגן באנציקלופדיית למביק

קטגוריה:קומיקסאים צרפתים
קטגוריה:סופרים צרפתים
קטגוריה:מאיירים צרפתים
קטגוריה:צרפתים שנולדו ב-1895
קטגוריה:צרפתים שנפטרו ב-1974
הנוער הנציונל-סוציאליסטי של דנמרק

**הנוער הנציונל-סוציאליסטי של דנמרק** (בדנית: **Danmarks Nationalsocialistiske Ungdom** או בראשי תיבות **NSU**) הייתה תנועת הנוער של מפלגת הפועלים הנציונל-סוציאליסטית של דנמרק. הארגון פעל בין השנים 1932–1945.

## היסטוריה
בעקבות חילופי ההנהגה במפלגת הפועלים הנציונל-סוציאליסטית של דנמרק ב-1932, הוחלט על הקמת תנועה נפרדת לנוער מתחת לגיל 18 מטעם המפלגה. באוקטובר של אותה שנה, הקים ראש מטה המפלגה בקופנהגן וילפרד פטרסן את הסניף הראשון של תנועת הנוער. כעבור חודש בלבד התגלע סכסוך בין פטרסן לבין שאר המפלגה. בעוד שהקו המפלגתי היה תמיכה באנטישמיות מתונה, פטרסן דרש אנטישמיות אגרסיבית נוסח גרמניה הנאצית. בעקבות סכסוך זה, פטרסן עזב את המפלגה והקים מפלגה חדשה "המפלגה הסוציאליסטית הדנית". פטרסן השתלט על הסניף של תנועת הנוער בקופנהגן, וסיפח אותו עבור תנועת הנוער של מפלגתו (שנקראה גם כן הנוער הנציונל-סוציאליסטי של דנמרק). במפלגה המקורית החליטו שלא לפתוח סניפים חדשים של התנועה, ובכך לבטל את קיומה למעשה.

ב-1 בספטמבר 1934 החליטה המפלגה הנציונל-סוציאליסטית להקים מחדש את תנועת הנוער. עם זאת, כדי למנוע בלבול בין תנועת הנוער שלה לתנועת הנוער של פטרסן, הוחלט בתחילה לקרוא לתנועה של הנציונל-סוציאליסטים בשם "הנוער הדני". רק ב-1936 שונה השם באופן רשמי ל"הנוער הנציונל-סוציאליסטי של דנמרק". בשנותיו הראשונות, הארגון עסק פחות בהטפה פוליטית ובחינוך צבאי כפי שהיה מקובל בתנועות נוער נאציות אחרות. תחת זאת, עסקו חניכי הארגון בעיקר בפעילויות ספורטיביות וקבוצתיות. ב-1939 מונה כריסטיאן פרדריק פון שאלבורג למנהיג התנועה, ותחת הנהגתו היא הפכה לאגרסיבית יותר. החניכים שמעו הטפות פוליטיות מדי יום, ועברו הכנה להפוך ללוחמים בשירות דנמרק.

בעקבות הכיבוש הגרמני של דנמרק ב-1940, זכה הארגון למימון נדיב. בעקבות הכיבוש החל הארגון גם בהטפה לנוער הדני להתגייס לוורמאכט ולוואפן אס אס כדי להילחם לצד הגרמנים בחזית המזרחית. התנועה פורקה יחד עם שאר המפלגה לאחר סיום המלחמה.

## קישורים חיצוניים
* Danskere i Tysk Tjeneste – Nationalsocialistisk Ungdom
קטגוריה:דנמרק במלחמת העולם השנייה
קטגוריה:תנועות נוער
התנועה הנציונל-סוציאליסטית של דנמרק

[ממוזער|הפגנה של אנשי התנועה ב-[1999]]
**התנועה הנציונל-סוציאליסטית של דנמרק** (בדנית: **Danmarks Nationalsocialistiske Bevægelse**) היא מפלגה נאו-נאצית הפועלת בדנמרק באופן חוקי מאז 1991. המפלגה רואה את עצמה כיורשת ההיסטורית של מפלגת הפועלים הנציונל-סוציאליסטית של דנמרק, אשר שיתפה פעולה עם גרמניה הנאצית במהלך מלחמת העולם השנייה. המפלגה התמודדה כמה פעמים בבחירות ברשויות אזוריות ועירוניות, אך מעולם לא עברה את אחוז החסימה.

## היסטוריה
עם סיום מלחמת העולם השנייה, פורקה באופן רשמי מפלגת הפועלים הנציונל-סוציאליסטית של דנמרק. עם זאת, חלק מחברי המפלגה המשיכו לפעול בזירה הציבורית הדנית תחת אותו שם. בין השנים 1952–1972 אפילו יצא לאור עיתון בשם "Fædrelandet" אשר הזדהה עם ערכי המפלגה. התנועה הנאו-נאצית המאורגנת בדנמרק עברה גלגולים רבים מאז. בצורתה הנוכחית, התנועה הוקמה ב-1 בספטמבר 1991 בידי ג'וני הנסן.

תחת הנהגתו של הנסן, חזרה המפלגה להוציא לאור את העיתון "Fædrelandet", ואף הקימה תחנת רדיו בשם "רדיו אואזין" (Radio Oasen) אותה ניתן לקלוט באזור העיירה גרווה שמדרום לקופנהגן, שם נמצא מטה המפלגה, או דרך האינטרנט. בשידורים אלו השתמשה המפלגה כדי להעביר מסרים אנטישמיים ואסלאמופוביים. שידורים אלו קיבלו תמיכה כספית ממשרד התרבות הדני, מה שגרם למחלוקות רבות בדנמרק ומחוצה לה. ב-2004 הפסיק משרד התרבות הדני להעניק תמיכה לתחנה, אולם היא ממשיכה לשדר 61 שעות בשבוע באמצעות תרומות.

ב-19 באוקטובר 2010 התפטר הנסן מתפקידו כיו"ר המפלגה. כמחליפו נבחר אסבן רודה כריסטנסן. ב-2011 עזב דניאל קרלסן את המפלגה והקים מפלגה מתונה יותר בשם מפלגת הדנים.

## פעילות
אנשי המפלגה עוסקים באופן רשמי בהפצת האידאולוגיה הנאצית, אנטישמיות ואסלאמופוביה. חברי המפלגה מעריצים את אדולף היטלר, ובכינוסי המפלגה נוהגים לשאת צלבי קרס וללבוש את מדי המפלגה הנאצית. זהותם של חברי המפלגה שמורה בסוד.

ב-1997 ניסתה המפלגה להתמודד בבחירות לעיריית גרווה. היא קיבלה 0.5% מהקולות ולא עברה את אחוז החסימה. ב-2001 היא ניסתה שוב להיכנס למועצת גרווה, והפעם קיבלה רק 0.2% מקולות הבוחרים (73 קולות). ב-2005 ניסתה המפלגה להתמודד בבחירות המחוזיות, וזכתה ב-0.1% מקולות הבוחרים (603 קולות). המצב לא השתנה בבחירות המחוזיות ב-2009.

## קישורים חיצוניים
* 
* האתר הרשמי של המפלגה
* רדיו אואזין

## הערות שוליים

קטגוריה:מפלגות נאו-נאציות
קטגוריה:דנמרק: מפלגות
קטגוריה:מפלגות שהוקמו ב-1991
החזית השחורה

**הליגה הקרבית של הנציונל-סוציאליסטים המהפכניים** (בגרמנית: **Kampfgemeinschaft Revolutionärer Nationalsozialisten** או בראשי תיבות: **KGRNS**) הידועה יותר בכינוי **החזית השחורה** (**Schwarze Front**) הייתה תנועה פוליטית קצרת-ימים, אשר התנתקה מהמפלגה הנאצית ופעלה ליישום עקרונות השטראסריזם.

## היסטוריה
האחים אוטו וגרגור שטראסר, היו ממקימי המפלגה הנאצית. עם זאת, בהדרגה הם פיתחו תת-זרם בתוך האידאולוגיה הנאצית אשר נודע בשם שטראסריזם על שמם. השטראסריזם נטה להדגיש יותר את העקרונות הסוציאליסטיים והכלכליים באידאולוגיה הנאצית, ופחות את הפן הגזעני שבה. ב-1930 סר חינו של אוטו שטראסר בעיני מנהיג המפלגה אדולף היטלר, והוא עזב את המפלגה.

שטראסר הקים יחד עם פורשים נוספים את "החזית השחורה" במטרה לזרוע מחלוקות ופירוד בתוך ההנהגה הנאצית, ולהציב אלטרנטיבה לפופולריות ממנה נהנה היטלר. שטראסר טען שהיטלר בגד בעקרונות הנאציים וסילף אותם. הוא הצביע על מצע 25 הנקודות שעל פיו הוקמה המפלגה הנאצית (מצע שמעולם לא שונה), והראה כיצד היטלר סטה מהם על ידי כך שהעדיף לקדם גזענות לשמה לפני שקידם מהפכה אנטי-קפיטליסטית. כסמל התנועה, בחר שטראסר את הפטיש והחרב, אשר משמשים עד היום כסמלן של קבוצות שונות ברחבי העולם.

החזית השחורה מעולם לא כללה יותר מכמה אלפי חברים, והיא לא באמת יכלה להוות אלטרנטיבה למפלגה הנאצית. ב-1934 נרצח גרגור שטראסר במהלך ליל הסכינים הארוכות, ויחד עמו נרצחה כל האופוזיציה הסוציאליסטית בתוך המפלגה הנאצית. אוטו שטראסר נמלט מגרמניה לצ'כוסלובקיה. באמצעות תחנת רדיו שהקים, המשיך שטראסר לנסות ולהשפיע על הציבור הימני בגרמניה להתנער מהיטלר. אחרי שצ'כוסלובקיה נכבשה בידי הנאצים, נמלט שטראסר לקנדה.

## לקריאה נוספת
* Wolfgang Abendroth: ''Das Problem der Widerstandstätigkeit der "Schwarzen Front".'' In: *Vierteljahrshefte für Zeitgeschichte.* Jahrgang 8, Heft 2, Institut für Zeitgeschichte, München 1960. S. 181–187 (PDF-Datei; 477 kB)
* Otto-Ernst Schüddekopf: *Linke Leute von rechts. Die nationalrevolutionären Minderheiten und der Kommunismus in der Weimarer Republik.* Kohlhammer, Stuttgart 1960.
* Jean-Michel Palmier: *Weimar in Exile: The Antifascist Emigration in Europe and America.* Payot, Paris 1988.

קטגוריה:נאציזם
קטגוריה:מפלגות נאציות
חוק הפיקוח על הנשק (1968)

**חוק הפיקוח על הנשק משנת 1968** הוא חוק פדרלי אמריקאי העוסק בהסדרת את תעשיית הנשק בארצות הברית והסדרת תחום הבעלות על כלי ירייה. החוק מגביל את הסחר בנשק בין מדינות בארצות הברית ליצרנים, סוחרים ויבואנים מורשים בלבד.

החוק נחתם על ידי הנשיא לינדון ג'ונסון ב-22 באוקטובר 1968, וכיום הוא הפרק הראשון של חוקי הנשק הפדרליים של ארצות הברית הנאכפים על ידי הרשות לאכיפת נושאי האלכוהול, הטבק, הנשק וחומרי הנפץ (ATF). חוק זה ביטל את "חוק הנשק הפדרלי" משנת 1938, אם כי רבים מסעיפי החוק משנת 1938 חוקקו מחדש כחלק מהחוק של 1968, אשר תיקן את החוק משנת 1938 ואת קודמו, "חוק הנשק הלאומי" משנת 1934 (NFA).

## היסטוריה
הצעת החוק נולדה בעקבות הרצח של נשיא ארצות הברית ג'ון קנדי בדאלאס, טקסס בנובמבר 1963. הנשיא נורה על ידי רובה שנרכש והוזמן דרך הדואר לאחר שהיורה התעניין ברכישתו כאשר הופיע במודעת פרסומת במגזין הנשק "*American Rifleman"*. לאחר מכן התקיימו שימועים בקונגרס בהם דנו על איסור על רכישת רובים דרך הזמנה מהדואר, אך לא עבר חוק בנושא עד 1968. במהלך השימועים, סגן נשיא איגוד הרובאים הלאומי (NRA) פרנקלין אורת' תמך באיסור על מכירת ורכישת נשק דרך הזמנה משירות הדואר והצהיר: "איננו חושבים שכל אמריקאי שפוי, הקורא לעצמו אמריקאי, יכול להתנגד להכללת הכלי שהרג את נשיא ארצות הברית בהצעת חוק זו."

הצעות חוק קודמות לחוק הפיקוח על הנשק היו הצעת חוק 1975 של הסנאט משנת 1963 - "הצעת חוק להסדרת משלוח נשק חם בין מדינות" והצעת חוק 1592 של הסנאט משנת 1965 - "הצעת החוק לתיקון חוק הנשק הפדרלי של שנת 1938". שתי הצעות החוק הוצגו על ידי הסנאטור תומאס דוד ונתקלו בהתנגדות עזה ברצפת הסנאט, אך סללו את הדרך לחקיקת "חוק הפיקוח על הנשק" בשנת 1968.

רצח מרטין לותר קינג, מנהיג התנועה לזכויות האזרח בארצות הברית ב-4 באפריל 1968 וההתנקשות בסנאטור הדמוקרטי והתובע הכללי של ארצות הברית, רוברט קנדי ב-5 ביוני 1968 הובילו לשינוי בדעת הקהל בארצות הברית בנוגע לנושאי החזקת הנשק והובילו לחידוש המאמצים להעברת החוק. ב-11 ביוני 1968, תיקו בהצבעה בוועדת המשפט של בית הנבחרים עיכבה את העברת הצעת החוק. בדיון מחודש לאחר תשעה ימים התקבלה הצעת החוק בוועדה. ועדת המשפט של הסנאט הביאה באופן דומה לעיכוב זמני בהעברת החוק, אך כמו בבית הנבחרים, הצעת החוק הועברה לבחינה מחודשת. החלטה 17735 של בית הנבחרים, הידועה בשם "חוק הפיקוח על הנשק", האוסרת רכישת והזמנת רובים ורובי ציד דרך הדואר ואוסרת על רוב העבריינים, אנשים המשתמשים בסמים והאנשים שנמצאו כלא כשירים נפשית לקנות רובים נחתמה על ידי הנשיא לינדון ג'ונסון ב-22 באוקטובר 1968.

## הערות שוליים

קטגוריה:ערכים שבהם תבנית בריטניקה אינה מתאימה
הפיקוח על הנשק
קטגוריה:ארצות הברית: החזקת נשק
קטגוריה:נשיאות לינדון ג'ונסון
סטארקוויר תעשיות

**סטארקוויר תעשיות בע"מ** (באנגלית: **StarkWare Industries**) היא חברת תוכנה ישראלית המפתחת תוכנה בתחום הבלוקצ'יין.

## היסטוריה
חברת סטארקוויר הוקמה בשנת 2017 על ידי פרופ' אלי בן-ששון המשמש כמנכ"ל, נשיא ויו"ר החברה, יחד עם אורי קולודני אשר שימש כמנכ״ל הראשון ומכהן בדירקטוריון החברה, ד"ר מיכאל ריאבצב (ארכיטקט ראשי) ופרופ' אלסנדרו קיאזה מאוניברסיטת קליפורניה בברקלי (מדען ראשי). עם היועצים המדעיים לחברה נמנים הפרופסורים למדעי המחשב אבי ויגדרזון, שפי גולדווסר, נעם ניסן ומוני נאור.

החברה הוקמה על בסיס סדרה של מחקרים ומאמרים בנושא הוכחה באפס ידיעה, נושא שנהגה לראשונה בשנות ה-80 על ידי גולדווסר וחוקרים נוספים. המחקרים, אותם ערכו בן-ששון, ריאבצב וסטודנטים נוספים בטכניון, התמקדו בפיתוח פתרונות על בסיס הוכחה באפס ידיעה, למטרה של ייעול רשתות בלוקצ'יין. במסגרת המחקרים יצרו מערכת על בסיס הוכחה באפס ידיעה תוך הסתמכות על משפט PCP, באופן שמייעל ומקצר את משך הזמן של אישור עסקאות על גבי בלוקצ'יין דוגמת ביטקוין או אתריום (העלאת סקלביליות), וזאת מבלי שהרשת תאבד מן האמינות שלה. הרעיון בבסיס הטכנולוגיה הוא ביצוע מספר רב של חישובים בצורה אמינה על גבי הבלוקצ'יין, תוך שמירה על מפתחות הצפנה מאובטחים. באופן הזה, ניתן לכתוב הרבה יותר מידע על גבי לבנת בלוקצ'יין, תוך שימוש בהרבה פחות נפח אחסון ותעבורה ברשת. מערכת הוכחה זו נקראת StarkEx, והיא נמצאת על גבי רשת אתריום החל משנת 2020. המערכת הוטמעה גם בפרויקטים נוספים בתחום Web 3.0, וכן על גבי הדפדפן אופרה.

בשנת 2019 הגיש הטכניון תביעה נגד בן-ששון וריאבצב, בטענה שהחברה הוקמה על בסיס קניין רוחני של הטכניון שנוצר במחקרם במוסד. התביעה הסתיימה בפשרה עוד בטרם הגיעו הצדדים לבית המשפט.

ביוני 2021 השיקה החברה את Starknet, שבניגוד ל-StarkEx, היא מערכת בלוקצ׳יין דמוית אתריום המאפשרת לכל מפתח להתקין עליה חוזים חכמים, ומאפשרת למשתמשי קצה לשלוח טרנזאקציות על גביה באופן חופשי. מוצריה של חברת סטארקוויר נכתבו בשפת התכנות Cairo, שפה שהיא פרי-פיתוחה של סטארקוויר עצמה.

נכון לשנת 2025, החברה מעסיקה למעלה מ-200 עובדים ברחבי העולם. משרדיה ממוקמים בנתניה.

## שווי וגיוסי כספים
סטארקוויר קיבלה מענק של 12 מיליון דולר מ-Ethereum Foundation של פלטפורמת אתריום, שבה מתקיים עיקר פעילותה. באוקטובר 2018 גייסה החברה 30 מיליון דולר. עם המשקיעים בסבב זה נמנו קרן סקוויה קפיטל וקרן אינטל קפיטל , זרוע הון הסיכון של אינטל. במרץ 2021 גייסה החברה 75 מיליון דולר.

בנובמבר 2021 גייסה החברה 50 מיליון דולר לפי שווי של שני מיליארד דולר, ובכך הפכה לחד-קרן. במאי 2022 גייסה החברה 100 מיליון דולר לפי שווי של שמונה מיליארד דולר.

## קישורים חיצוניים
* 

## הערות שוליים

קטגוריה:חברות תוכנה ישראליות
קטגוריה:נתניה: חברות
קטגוריה:חברות חד-קרן ישראליות
קטגוריה:בלוקצ'יין
קטגוריה:ישראל: חברות פרטיות
קטגוריה:ישראל: חברות שהוקמו ב-2017
פים (פירושונים)

קטגוריה:שמות משפחה
קטגוריה:שמות פרטיים
קטגוריה:שמות חיבה
קטגוריה:שמות פרטיים הולנדיים
בית עלמין גני אסתר

**בית עלמין גני אסתר** (נקרא גם **בית העלמין הישן ראשון לציון**) הוא בית עלמין הנמצא במזרח ראשון לציון.

בבית העלמין גני אסתר נהוגות קבורת שדה, קבורת מכפלה וקבורת על. מספר הנפטרים הקבורים בו עומד על כ-18,000.

## היסטוריה
בית העלמין נוסד ב-1884 כאשר תינוקת בת חודשיים, בתם של הפעילים הציוניים פאניה וחיים חיסין נפטרה. היא נקברה ב"גבעת המייסדים" בה התיישבו ראשוני המתיישבים בעיר החדשה. לאחר מכן, נוסד בית עלמין "גני אסתר" על שמה של התינוקת.

ב-1909 קיימו התושבים אספה כללית, ובחרו ועד שיהיה אחראי על הקמת גדר סביב בית העלמין. ב-1935 תרם אשר לוין, אחד מפרדסני המושבה, מכספו לשם בניית חדר טהרה בבית העלמין.

לאחר הקמת מדינת ישראל הוקם בתוך מתחם גני אסתר בית קברות צבאי. צמוד לבית הקברות הוקם גם בית עלמין אזרחי "בשביל מנוחה נכונה".

ב-2001 ניתן אישור לבית העלמין להיות "בית עלמין סגור". אישור לבית עלמין סגור, משמעותו שחברה קדישא רשאית לגבות עשרות אלפי שקלים לכל חלקת קבר במכירה פרטית בחלקות הקבר שנותרו. הקריטריון לבית עלמין סגור הוא שרק אם נותר 1% משטח העלמין פנוי (כאשר 99% מהשטח מאוכלס בקברים, בין אם של נפטרים ובין אם של חלקות קבר שנרכשו בחיים).

עם זאת ב-2020 פורסם כי על מנת לקבל את האישור, החברה הגישה תצהיר כזב על מצב בית העלמין. החברה הצהירה כי היו כ-12 אלף חלקות קבר תפוסות (כולל כאלו שנמכרו לאנשים שעדיין בחיים), ונותר להם רק 77 חלקות קבר פנויות למכירה - שהן 0.6% מסך חלקות הקבר. בפועל, על פי דוח של מבקר המדינה המצב היה שונה. במועד ההכרזה על בית העלמין כבית עלמין סגור היו רק 5,800 חלוקות תפוסות (פחות ממחצית ממה שדווח בתצהיר לבית המשפט). מבקר המדינה הסביר כי החברה יכלה למכור רק כ-58 קברים, חרף זאת עד ספטמבר 2018 החברה מכרה למעלה מ-2000 קברים.

בדצמבר 2019 הסתיימו העבודות על בניית קומת "אפס" (כאשר מרבית שטח בית העלמין בקומה "מינוס אחד") שמשתרעת על 6 דונם וכוללת בעיקר קבורת סנהדרין (בקומות). יש בה כ-300 קברים (רובם עדיין ריקים) ולכוהנים מותר להיכנס אליה דרך שביל ייעודי. נכון ל-2021 מתבצעות עבודות נוספות להרחבת בית העלמין.

לאורך השנים עלו טענות של תושבי ראשון לגבי הזנחה של החלקה העתיקה, בה נמצאת גבעת המייסדים. התושבים טענו כי המצבות בחלקה זו שבורות ונרקומנים מסתובבים בה מדי לילה. אחת התוכניות שעלו על מנת לפתור את בעיה זו היא הקמת מנהרה שתחזק את יסודות בית העלמין, כאשר המנהרה תשמש כמוזיאון או לשימושים אחרים.

## תמונות

File:קברי ליזרוביץ' וקירז'נר.jpg|קברי בני הזוג לזרוביץ' ואליהו קירז'נר
File:קבר נעמן בלקינד.jpg|קבר עולה הגרדום נעמן בלקינד
File:Belkind Eitan.jpg|קבר איתן בלקינד
File:Evelyn Achille de Rothschild Grave.jpg|קבר אוולין דה רוטשילד


## קישורים חיצוניים

* 
* 
* 

## הערות שוליים

*
קטגוריה:ראשון לציון: מבנים
גני אסתר
מפתחות הממלכה

**מפתחות הממלכה** (באנגלית: **The Keys of the Kingdom**) הוא סרט קולנוע אמריקאי בשחור-לבן משנת 1944 בבימויו של ג'ון סטאהל, עם גרגורי פק בתפקיד הראשי.

התסריט מבוסס בחלקו על הרומן "מפתחות הממלכה" של א.ג'.קרונין משנת 1941.

הביטוי "מפתחות הממלכה", הוא חשוב ביותר בברית החדשה, בו מעביר ישו את מפתחות הממלכה (ממלכת השמים) לתלמידו שמעון (פטרוס).

העלילה המתוארת בפלאשבק היא על כומר קתולי החוזר בזקנתו לכפרו בסקוטלנד לאחר ששירת עשרות שנים כמיסיונר בסין.

## תקציר עלילה
האב פרנסיס צ'ישולם (גרגורי פק) חוזר בשנת 1938 לכפרו בסקוטלנד. הוא רוצה להמשיך בתפקידו. מונסיניור סלית' (סדריק הרדוויק) מגיע לכפר מסרב בתחילה לבקשתו ומציע לו לצאת לפנסיה. בלילה מוצא בלית' את יומנו של צ'ישלום וקורא בו כל הלילה. בבוקר הוא משנה את דעתו ומתיר לצ'ישולם להמשיך בתפקידו ככומר הכפר.

היומן מתחיל ב-1878. פרנסיס צ'ישולם הצעיר (רודי מקדואל) הוא בן לאם פרוטסטנטית ואב קתולי. ביום גשום יוצא האב לפאב ומותקף בידי פרוטסטנטים. האם יוצאת לעזרתו אבל שניהם נסחפים אל מותם בטביעה בשיטפונות. פרנסיס היום גדל אצל דודתו אנה ובתה נורה (ג'יין בול). נורה מתאהבת בו אך הוא מתקרב לדת ונוסע ללימודי כמורה עם חברו אנגוס (וינסנט פרייס).

בתום לימודיו נכנסת נורה להריון מגבר לא ידוע, יולדת בת, ג'ודי ומתה. פרנסיס המדוכא חוזר להיות כומר בכפרו אך אינו מרוצה מתפקודו. הכומר מק'נב (אדמונד גוון) מציע לו לנסוע לסין והוא מסכים. הוא מגיע לעיר פאיטן  ומוצא שהמיסיון נהרס בשיטפונות.

הוא שוכר דירה בעיר ומפרסם את המקום אבל "המאמינים" מחבלים במקום. הם "מאמיני אורז" כלומר מאמינים בישו רק אם הם מקבלים אורז.

בעזרת ג'וסף (בנסון פונג), מאמין נוצרי, הוא מסדר את המקום ופותח בו מרפאה קטנה אף על פי שאינו רופא מוסמך. חברו ד"ר וילי טולוך (תומאס מיצ'ל) שולח לו חומרי רפואה. כאשר פרנסיס מצליח לרפא ילד גוסס של עשיר סיני, בונה לו האב מיסיון מרווח. באות אליו נזירות ובראשן מריה (רוז סטרנדר) והם פותחים שם בית ספר לילדים העניים.

אנגוס מבקר במקום בתור מבקר מיסיונים ומותח ביקורת על עבודתו מאחר שפרנסיס לא מצליח לנצר מספיק מאמינים כמו במיסיונים אחרים.

וילי מגיע מסקוטלנד ועוזר לפרנסיס. הם נקלעים למלחמה בין מורדים לכוחות הממשלה. וילי נהרג ופרנסיס בעזרת ג'וזף מצליחים לחדור לסוללת תותחים שמאיימת על המיסיון ולפוצץ אותה.
פרנסיס נפגע בפיצוץ ומאז נשאר צולע.

כך עברו עשרות שנים ופרנסיס חוזר לכפר ומטפל בבנה היתום של ג'ודי.

בבוקר, למרות הביקורת של אנגוס, מאשר לו סלית' להמשיך בתפקידו לאחר שקרא את כל היומן והתרשם מתפקודו בעת משברים.

## צוות השחקנים

## פרסים
הסרט היה מועמד לארבעה פרסי אוסקר:
* פרס אוסקר לשחקן הטוב ביותר - גרגורי פק
* פרס אוסקר לעיצוב ההפקה הטוב ביותר שחור-לבן
* פרס אוסקר לצילום הטוב ביותר שחור-לבן - ארתור צ'. צמלר
* פרס אוסקר לפסקול המקורי הטוב ביותר - אלפרד ניומן

## קישורים חיצוניים

* קדימון למפתחות הממלכה, באתר יוטיוב
*מפתחות הממלכה, באתר TCM

קטגוריה:ערכים שבהם תבנית בריטניקה אינה מתאימה
קטגוריה:סרטי 1948
קטגוריה:סרטים באנגלית
קטגוריה:סרטי שחור-לבן אמריקאיים
קטגוריה:סרטי פוקס המאה ה-20
קטגוריה:סרטים אמריקאיים מבוססי ספרים
קטגוריה:סרטי גרגורי פק
קטגוריה:סרטי נצרות
קהילת יהודי מור

**[[קהילה יהודית|קהילת יהודי]] [[מור (יישוב)|מור]]** (Mor) שבהונגריה, התקיימה מאז המאה ה-17 בהסכמת שני בעלי האחוזות הגדולות של המקום.

הקהילה הוקמה בשנת 1749 על ידי נפתלי רוזנטל (1727–1798), מדען ונדבן ידוע.

## מוסדות הקהילה
החברה קדישא המקומית נוסדה בשנת 1791 ובית כנסת נבנה בשנת 1802. הוקמו גם כמה מוסדות צדקה וחינוך.
בית הספר היהודי בעיר נחנך כבר בשנת 1870. בשנות השלושים של המאה העשרים פרחו בקהילה חיי תרבות יהודית. ב-1934 נפתח במור קורס ללימוד השפה העברית, וב-1937 נחנך בה מרכז קהילתי תרבותי יהודי.
## תעסוקה
רוב התושבים היהודים היו סוחרים ובעלי מלאכה, הם עסקו בייצוא יינות ובישול בירה, כמו גם במסחר בבדים ובברזל. והיו בהם גם כמה בעלי קרקעות.
מצבם הכלכלי היה יציב, כאשר חלקם היו מהאנשים העשירים ביותר במחוז.
## אופייה הדתי
בשנת 1869, בשל חילוקי הדעות בין החרדים (אורתודוקסים) לבין המשכילים (מתונים) בקונגרס היהודי בבודפשט (הקרע ביהדות הונגריה), הקהילה הצטרפה לתנועה הניאולוגית שרצתה להשתלב בחברה ההונגרית ולבצע רפורמה באורח החיים הדתי. בשנת 1869 היו במור 483 יהודים, אך הם עזבו בהדרגה לעיירות הגדולות במחוז.
## תקופת השואה
בינואר 1941, במפקד האוכלוסין האחרון בהונגריה לפני הכיבוש הגרמני, נמנו במור 150 תושבים יהודים ושיעורם בכלל אוכלוסייתה היה כאחוז אחד.
הצבא הגרמני כבש את הונגריה ב-19 במרס 1944.
לאחר הכיבוש אסרו הגרמנים כמה מיהודי בעיר. המנגנון המנהלי ההונגרי נותר על כנו גם לאחר הכיבוש, והיהודים רוכזו בגטאות וגורשו על-פי תקנות וצווים של רשויות השלטון ההונגרי, המרכזי והמקומי. ב-31 במאי 1944 אולצו יהודי העיר מור ונפת מור לעקור לבתי הגטו.
בתי היהודים סומנו בכוכב צהוב, ועל היהודים הוטל עוצר לילה בין שמונה בערב לחמש בבוקר.
בראשית יוני 1944 הועברו יהודי מור לבית החרושת ללבנים סבו (Szabo) בסקשפהרוואר (Szekesfehervar), ששימש מרכז השילוח של מחוז פייר, וב-14 ביוני 1944 הם גורשו משם לאושוויץ.
## הערות שוליים

מור
אנטנס אולפיס

**אנטנס אולפיס** (בליטאית: **Antanas Ulpis**; 27 בפברואר 1904, ריגה – 21 באוגוסט 1981, וילנה) היה מנהל היכל הספר של ליטא, ביבליוגרף וחוקר תרבות ליטאי, שבתקופת המשטר הקומוניסטי בליטא הציל מהשמדה אוצרות תרבות יהודיים ששרדו את המשטר הנאצי.

## קורות חיים
בין השנים 1923–1940 היה אולפיס רואה חשבון של חברת Kultūros בשיאוליאי, מנהל בית העם, ומנהל בנייה של התיאטרון העירוני. ב-1929 הקים מועדון טניס עם שני מגרשים בשיאוליאי. בין השנים 1937–1938 היה חבר הנהלת החברה לחינוך תרבותי בעיר. הוא השתתף בפעילות ארגון סיוע ליטאי.

בין השנים 1940–1941 היה יו"ר הוועד הפועל (מועצת הפועלים) של שיאוליאי. בשנת 1941 היה מנהל תיאטרון הדרמה של העיר. עם פלישת גרמניה הנאצית לברית המועצות, ועד 1944, היה אולפיס לוחם בדיוויזיה הליטאית ה-16 ב.

לאחר המלחמה, מ-1946 עד 1980 היה אולפיס מנהל לשכת הספרים של הרפובליקה הסובייטית הסוציאליסטית הליטאית. הוא פעל לאיסוף ספרים עתיקים שעמדו בסכנת הכחדה והעבירם לכנסיית סנט גאורגיוס. בין היתר הציל מהשמדה ספרים יהודיים ששרדו (בזכות אנשי "בריגדת הנייר") את השמדת התרבות היהודית על ידי אנשי "מבצע רוזנברג" בתקופת הכיבוש הנאצי, וזאת על אף שהדבר לא היה במסגרת תפקידו. ב-1948 אסף הקג"ב ספרים יהודיים והורה על השמדתם, אך אולפיס לא ציית לפקודה, הציל את הספרים ואף קטלג אותם. את דבר פעולתו זו שמר בסוד במשך עשרות שנים, מחשש לגורלם של הספרים ולגורלו-שלו.

בשנת 1953 הכין את "קטלוג הספרים של הרפובליקה הסובייטית הסוציאליסטית הליטאית", ברוסית, ובשנת 1970 פרסם ביבליוגרפיה של כתבי לנין בליטאית. עוד פרסם לקט של עיתונות המפלגה הקומוניסטית הליטאית בין השנים 1917–1940.

## אותות הוקרה
* 1971 – פרס המדינה של הרפובליקה הסובייטית הסוציאליסטית הליטאית.

## קישורים חיצוניים
* 

## הערות שוליים

קטגוריה:שיאוליאי
קטגוריה:אנציקלופדיסטים
קטגוריה:ביבליוגרפים
קטגוריה:ליטאים
קטגוריה:רואי חשבון
קטגוריה:ילידי 1904
קטגוריה:נפטרים ב-1981
מפלגת הימין הגרמנית

**מפלגת הימין הגרמנית** (בגרמנית: **Deutsche Rechtspartei** או בראשי תיבות: **DRP**) הייתה מפלגת ימין קיצוני אשר פעלה בגרמניה המערבית. המפלגה הגיעה לשיא כוחה בבחירות 1949 אז זכתה בחמישה מושבים בבונדסטאג. המפלגה התפוררה בסופו של דבר לכמה סיעות נאו-נאציות ומלוכניות, ושרידיה הסתפחו אל המפלגה הדמוקרטית החופשית.

## היסטוריה
המפלגה הוקמה ב-27 ביוני 1946, כאיחוד של שתי מפלגות קטנות: מפלגת הבנייה הגרמנית והמפלגה השמרנית הגרמנית. מבחינה היסטורית, מקימי המפלגה הציגה אותה כיורשת של מפלגת החופש הלאומי הגרמני. מצע המפלגה הגדיר אותה כתנועה דתית-שמרנית, וגינה במפורש את הנאציזם. עם זאת, עד מהרה משכה אליה המפלגה מלוכנים רבים מחד, ונאו-נאצים מאידך. הנהגת המפלגה סירבה לנטות לכיוונים קיצוניים כל כך, וב-1947 פרשו מלוכנים רבים מהמפלגה והצטרפו אל המפלגה הגרמנית המלוכנית במובהק. 

לקראת הבחירות לבונדסטאג ב-1949, שקלה המפלגה לחתום על הסכם ריצה משותפת עם סיעות ימין קיצוני אחרות (כולל עם המפלגה הגרמנית). רעיון זה נדחה בידי השלטון הצבאי הבריטי שהודיע שיפסול מלהתמודד כל איחוד של מפלגות ימין. במטרה לצבור תמיכה נוספת, הכניסה המפלגה לשורותיה פוליטיקאים נאו-נאצים בולטים. בבחירות זכתה המפלגה להישג נאה יחסית של חמישה מנדטים. מיד לאחר הבחירות החליטה הנהגת המפלגה להתנער מהנאו-נאצים. אוטו רמר וגרהרד קרוגר סולקו בבושת פנים, ובו ביום הקימו מפלגה חדשה מפלגת הרייך הסוציאליסטית. שנים מחברי הבונדסטאג מטעם מפלגת הימין, פריץ דורלס ופריץ רוסלר, בחרו להצטרף למפלגת הרייך הסוציאליסטית.

קבוצת פורשים נוספת, אשר כללה רבים מנציגי המפלגה בלנדטאגים הפדרליים, הקימה את מפלגת הרייך הגרמני. מפלגת הימין נותרה ללא כוח משמעותי, וב-21 בינואר 1950 פורקה באופן רשמי. שרידי המפלגה המשיכו להתקיים באופן רשמי במדינות הפדרליות, וב-1951 התמודדו בבחירות ללנדטאג של סקסוניה התחתונה. הם לא עברו את אחוז החסימה. הם התאחדו לבסוף עם המפלגה הדמוקרטית החופשית. 

## קישורים חיצוניים
* Horst W. Schmollinger, Die Deutsche Konservative Partei – Deutsche Rechtspartei, in: Richard Stöss, Parteienhandbuch, Westdeutscher Verlag, Opladen 1986, Seiten 982 ff.

קטגוריה:גרמניה: מפלגות
קטגוריה:מפלגות שהוקמו ב-1946
רמי בוניאסקי

**רמי בוניאסקי** (באנגלית: **Remy Bonjasky**; נולד ב-10 בינואר 1976) הוא קיקבוקסר עבר סורינאמי-הולנדי. שלוש פעמים זכה בטורניר הגרנד פרי העולמי K-1 במשקל כבד, זכה בתואר ב-2003, 2004 ו-2008.

בוניאסקי נודע בבעיטות המעופפות שלו, התקפות הברכיים וההגנה החזקה שלו, ומכאן הכינוי "הג'נטלמן המעופף".

בוניאסקי נחשב לאחד הקיקבוקסרים הטובים ביותר בהיסטוריה, ויש לו ניצחונות על לוחמים מפורסמים כמו: ארנסטו הוסט, באדר הארי, אליסטר אוברים, מירקו פיליפוביץ', בוב סאפ, צ'וי הונג-מן, ג'רום לה באנר  ואחרים.

## קישורים חיצוניים

* 

## הערות שוליים

קטגוריה:קיקבוקסרים
קטגוריה:הולנדים שנולדו ב-1976
קוסמוס 1408

**קוסמוס 1408** (ברוסית: **Космос-1408**) היה לוויין מודיעין אותות שהופעל על ידי ברית המועצות. הוא שוגר למסלול נמוך סביב כדור הארץ ב־16 בספטמבר 1982 והחליף את הלווין קוסמוס 1378. ב־15 בנובמבר 2021, הוא הושמד בניסוי של נשק אנטי-לווייני רוסי, שגרם לפיזור פסולת חלל בגובה בין  מעל כדור הארץ. האיום של התנגשות פוטנציאלית עם פסולת אילץ את הצוות של תחנת החלל הבינלאומית לתפוס מחסה בקפסולות המילוט שלהם.

## מטרה ושיגור
הלוויין היה חלק ממערכת צלינה-D של לווייני מעקב צבאיים למטרת מודיעין אלקטרוני. הוא פותח על ידי לשכת העיצוב יוז'נויה, במסה של כ־2,200 ק"ג, עם אורך חיים צפוי של כ־6 חודשים. הוא החליף את הלווין קוסמוס 1378 במערכת צלינה.

הוא שוגר על גבי רכב השיגור ציקלון-3 ב־16 בספטמבר 1982, מאתר 32/2 בקוסמודרום פלסצק.

## השמדה
ב-15 בנובמבר 2021, הלוויין הושמד בניסוי צבאי שיצר ענן של פסולת חלל שאיים על תחנת החלל הבינלאומית. שבעת אנשי הצוות על סיפון התחנה (4 אמריקאים, 2 רוסים וגרמני) תפסו מחסה בקפסולות המילוט כדי שיוכלו לחזור במהירות לכדור הארץ אם פסולת תפגע בתחנה. הלוויין היה במסלול בגובה ממש מעל לגובה המסלול של תחנת החלל, והפסולת חלפה ליד תחנת החלל הבינלאומית כל 93 דקות. הפסולת גם מהווה סיכון ללוויינים אחרים במסלול נמוך של כדור הארץ.

מחלקת המדינה של ארצות הברית האשימה לאחר מכן את רוסיה בכך שכיוונה את קוסמוס 1408 במהלך הניסוי נשק נגד לוויינים, תוך שימוש בטיל קרקעי נגד הלוויין שלהם שאבד, ואמרה שזה "מסוכן וחסר אחריות". למחרת, סרגיי שויגו, שר ההגנה הרוסי, הודה כי ההריסות נובעות מניסוי טיל רוסי, אך טען כי היא אינה מהווה איום על פעילות חלל כלשהי. דובר מחלקת המדינה האמריקאית, נד פרייס, אמר שהאירוע יצר כ־1,500 חלקי פסולת שניתן לעקוב אחריהם באמצעות מכ"מים קרקעיים ועוד מאות אלפים שקשה יותר לעקוב אחריהם. הפסולת צפויה להמשיך במסלול במשך כמה שנים, אולי עשרות שנים. הפסולת סובבת בגבהים שבין ; עד 17 בנובמבר טווח זה גדל ל .

טיל A-235 ("נודול") שוגר מקוסמודרום פלסצק. המערכת עוברת בדיקות מאז 2014, אך זה היה הלוויין הראשון שהיא השמידה. אמנת החלל החיצון, שרוסיה אישרה, אוסרת על סוגים מסוימים של פעילויות צבאיות בחלל, אך לא טילים נגד לוויינים המשתמשים בראשי נפץ קונבנציונליים.

מנהל נאס"א, ביל נלסון, הצהיר כי, "עם ההיסטוריה הארוכה והמפורסמת שלה בטיסות אנושיות בחלל, לא יעלה על הדעת שרוסיה תסכן לא רק את האסטרונאוטים השותפים האמריקאים והבינלאומיים בתחנת החלל הבינלאומית, אלא גם את הקוסמונאוטים שלה" עם שני קוסמונאוטים רוסים בתחנה מתוך שבעה אסטרונאוטים, ו"הפעולות הן פזיזות ומסוכנות, מאיימות גם על תחנת החלל הסינית."
### ניסויים דומים אחרים
* בשנת 1985 ארצות הברית ביצעה ניסוי בטיל ASM-135 ASAT נגד לוויינים מאותה מטרה.
* בשנת 2007 בוצע ניסוי טילים נגד לוויינים סיני, שאף הוא גרר ביקורת דומה.
* מבצע קרח שרוף היה ניסוי בטיל נגד לוויינים של ארצות הברית מ־2008.
* משימת שאקטי היה ניסוי הודי בטילים נגד לוויינים משנת 2019.

## קישורים חיצוניים

## הערות שוליים

קטגוריה:1982 בברית המועצות
קטגוריה:2021 ברוסיה
קטגוריה:לוויינים סובייטיים
קטגוריה:לווייני ריגול